CELEX: 32022D0715
Language: sk
Date: 2022-05-05 00:00:00
Title: Vykonávacie rozhodnutie Komisie (EÚ) 2022/715 z 5. mája 2022, ktorým sa udeľuje výnimka, ktorou sa Maďarsku v súvislosti s tovarom v poštových zásielkach umožňuje používať iné prostriedky výmeny a uchovávania informácií pre systém kontroly dovozu 2 než techniky elektronického spracovania údajov [oznámené pod číslom C(2022) 2765] (Iba maďarské znenie je autentické) (Text s významom pre EHP)

10.5.2022   
               
               
                  SK
               
               
                  Úradný vestník Európskej únie
               
               
                  L 133/31
               
            
         VYKONÁVACIE ROZHODNUTIE KOMISIE (EÚ) 2022/715
         z 5. mája 2022,
         ktorým sa udeľuje výnimka, ktorou sa Maďarsku v súvislosti s tovarom v poštových zásielkach umožňuje používať iné prostriedky výmeny a uchovávania informácií pre systém kontroly dovozu 2 než techniky elektronického spracovania údajov
         
            
               [oznámené pod číslom C(2022) 2765]
            
         
         (Iba maďarské znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 6 ods. 4 v spojení s článkom 8 ods. 2,
         po konzultácii s Výborom pre colný kódex,
         keďže:
         
                     (1)
                  
                  
                     V článku 6 ods. 1 nariadenia (EÚ) č. 952/2013 sa vyžaduje, aby sa každá výmena informácií medzi colnými orgánmi a medzi hospodárskymi subjektmi a colnými orgánmi a uchovávanie takýchto informácií podľa požiadaviek colných predpisov uskutočňovali s využitím techník elektronického spracovania údajov.
                  
               
                     (2)
                  
                  
                     V článku 6 ods. 4 nariadenia (EÚ) č. 952/2013 sa stanovuje, že vo výnimočných prípadoch sa prijímajú rozhodnutia, ktorými sa jednému členskému štátu alebo viacerým členským štátom povoľuje odchýliť sa od používania techník elektronického spracovania údajov na výmenu a uchovávanie informácií, ak je takáto výnimka odôvodnená špecifickou situáciou členského štátu, ktorý o ňu žiada, a udeľuje sa na určité časové obdobie.
                  
               
                     (3)
                  
                  
                     Vykonávacím rozhodnutím Komisie (EÚ) 2019/2151 (2) sa stanovuje pracovný program týkajúci sa vývoja a zavedenia elektronických systémov stanovených v Colnom kódexe Únie (ďalej len „pracovný program“). V pracovnom programe sa uvádzajú elektronické systémy, ktoré sa majú vyvinúť, a dátumy, ku ktorým sa očakáva, že budú tieto systémy funkčné. V pracovnom programe sa spresňuje implementácia a dátumy zavedenia systému kontroly dovozu 2 (ďalej len „ICS2“) v súlade s článkom 6 ods. 1, článkami 16, 46 a 47 a článkami 127 až 132 nariadenia (EÚ) č. 952/2013.
                  
               
                     (4)
                  
                  
                     V súlade s pracovným programom mali byť členské štáty od 15. marca 2021 pripravené zaviesť verziu 1 systému ICS2 s cieľom zbierať predbežné colné vyhlásenia o vstupe od prevádzkovateľov poštových služieb a expresných dopravcov na tovar prepravovaný letecky a k 1. októbru 2021 mali poskytovať hospodárskym subjektom možnosť pripojiť sa do tohto systému a podávať predbežné colné vyhlásenia o vstupe prostredníctvom uvedeného systému.
                  
               
                     (5)
                  
                  
                     V súlade s článkom 127 nariadenia (EÚ) č. 952/2013 a článkom 183 ods. 1 písm. c) vykonávacieho nariadenia Komisie (EÚ) 2015/2447 (3) majú prevádzkovatelia poštových služieb usadení v Únii od 1. októbra 2021 podávať predbežné colné vyhlásenia o vstupe a poskytovať požadované údaje colným orgánom dotknutých členských štátov prostredníctvom ICS2.
                  
               
                     (6)
                  
                  
                     Prevádzkovateľ poštových služieb v Maďarsku však ešte nie je technicky pripravený splniť tieto požiadavky. Z dôvodu výnimočných okolností spôsobených neschopnosťou vybraného dodávateľa vyvinúť potrebné elektronické riešenie maďarský prevádzkovateľ poštových služieb nemohol v lehote do 1. októbra 2021 zriadiť pripojenie s ICS2. Prevádzkovateľ poštových služieb sa rozhodol na vývoj pripojenia využiť iného dodávateľa a technické práce prebiehajú. Prevádzkovateľ poštových služieb preto zatiaľ nie je schopný oznamovať údaje predbežného colného vyhlásenia o vstupe do systému s použitím techník elektronického spracovania údajov.
                  
               
                     (7)
                  
                  
                     Výnimočná okolnosť, ktorá zapríčinila technickú nepripravenosť maďarského prevádzkovateľa poštových služieb, odôvodňuje žiadosť o udelenie výnimky v súlade s nariadením (EÚ) č. 952/2013, ktorú predložil colný orgán Maďarska 21. decembra 2021. Na základe takejto výnimky by sa preto malo Maďarsku dočasne povoliť, aby sa na výmenu a uchovávanie informácií v súvislosti s tovarom v poštových zásielkach, v prípade ktorých je uvedený prevádzkovateľ poštových služieb povinný podať predbežné colné vyhlásenie o vstupe, používali iné prostriedky než techniky elektronického spracovania údajov.
                  
               
                     (8)
                  
                  
                     V rámci vykonávania tohto rozhodnutia colný orgán Maďarska oznámi Komisii pripojenie určeného prevádzkovateľa poštových služieb k ICS2.
                  
               
                     (9)
                  
                  
                     Trvanie výnimky by malo byť založené na stave vývoja vnútroštátneho poštového systému, ktorý umožňuje elektronické oznamovanie údajov ICS2 pre poštové zásielky colnej správe, a na harmonograme jeho dokončenia.
                  
               
                     (10)
                  
                  
                     Keďže povinnosť predkladať údaje predbežného colného vyhlásenia o vstupe elektronicky pre všetky poštové zásielky nadobudla účinnosť 1. októbra 2021, toto rozhodnutie by sa preto malo uplatňovať od uvedeného dátumu,
                  
               PRIJALA TOTO ROZHODNUTIE:
         
            Článok 1
            Odchylne od článku 6 ods. 1 nariadenia (EÚ) č. 952/2013 colný orgán Maďarska povolí svojmu vnútroštátnemu prevádzkovateľovi poštových služieb podávať predbežné colné vyhlásenia o vstupe pre tovar v poštových zásielkach s použitím iných prostriedkov na výmenu a uchovávanie informácií, než sú techniky elektronického spracovania údajov, až kým daný vnútroštátny prevádzkovateľ poštových služieb nezriadi pripojenie k systému kontroly dovozu 2 (ďalej len „ICS2“) alebo do 30. apríla 2022, podľa toho, čo nastane skôr.
         
         
            Článok 2
            Colný orgán Maďarska oznámi Komisii do jedného mesiaca od dátumu oznámenia tohto rozhodnutia pripojenie svojho vnútroštátneho prevádzkovateľa poštových služieb k ICS2 na účely poskytovania údajov predbežného colného vyhlásenia o vstupe pre tovar v poštových zásielkach colnému orgánu.
         
         
            Článok 3
            Toto rozhodnutie je určené Maďarsku.
            Uplatňuje sa od 1. októbra 2021 do 30. apríla 2022.
         
         
            V Bruseli 5. mája 2022
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Vykonávacie rozhodnutie Komisie (EÚ) 2019/2151 z 13. decembra 2019, ktorým sa stanovuje pracovný program týkajúci sa vývoja a zavedenia elektronických systémov stanovených v Colnom kódexe Únie (Ú. v. EÚ L 325, 16.12.2019, s. 168).
         
            (3)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).